ROBINS เด้ง4% ลุ้นกำไรไตรมาส3/61แตะ704ลบ. โบรกฯวางเป้า78บ. ชี้ผลงานไตรมาส4/61พีคสุด
ROBINS เด้งกว่า 4% ลุ้นกำไรไตรมาส 3/61 โตแตะ 704 ลบ. โบรกฯแนะซื้อ วางเป้า 78 บ. ชี้ผลงานไตรมาส 4/61 พีคสุด ล่าสุด ณ เวลา 11.49 น. อยู่ที่ 66.25 บาท บวก 2.75 บาท หรือ 4.33% สูงสุดที่ 66.50 บาท ต่ำสุดที่ 63.75 บาท ด้วยมูลค่าซื้อขาย 61.27 ล้านบาท
10 ต.ค. 2561

ผู้สื่อข่าวรายงานว่า ราคาหุ้น บริษัท โรบินสัน จำกัด (มหาชน) หรือ ROBINS ล่าสุด ณ เวลา 11.49 น. อยู่ที่ 66.25 บาท บวก 2.75 บาท หรือ 4.33% สูงสุดที่ 66.50 บาท ต่ำสุดที่ 63.75 บาท ด้วยมูลค่าซื้อขาย 61.27 ล้านบาท

ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น ROBINS พร้อมให้ราคาเป้าหมาย 78 บาท/หุ้น โดยคาดกำไรสุทธิไตรมาส 3/61ที่ 704 ล้านบาท โต 1.4% เทียบจากไตรมาสก่อน และโต 15.2% เทียบจากปีก่อน แม้เป็นช่วง Low Season ของธุรกิจ
โดยที่คาดโตจากไตรมาสก่อนเล็กน้อย จากรายได้การขายและรายได้ค่าเช่า ที่รับรู้สาขาใหม่ชลบุรีเต็มไตรมาสนี้ ส่วนที่คาดเติบโตดีเมื่อเทียบจากปีก่อน แม้อัตรากำไรขั้นต้นอาจจะทำได้เพียงทรงตัวจากปีก่อนมา แต่ยังคาด SSSG บวกเล็กน้อย รายได้ค่าเช่าโตต่อเนื่อง และส่วนแบ่งกำไรจากบริษัทร่วมโตดี
ทั้งนี้มีแนวโน้มกำไรจะทำจุดสูงสุดของปีในไตรมาส 4/61 จากกำลังซื้อที่ฟื้นตัว และการเปิดสาขาใหม่ที่ชัยภูมิ รวมถึงคาดอัตรากำไรขั้นต้นจะกลับมาสูงขึ้น ตามสัดส่วน Private Brand ที่กลับมาเพิ่มขึ้น ยังคาดกำไรสุทธิปี 61-62 เติบโต 13.5% เมื่อเทียบจากปีก่อน อยู่ที่ 3,112 ล้านบาท และโต 15% เทียบจากปีก่อน อยู่ที่ 3,579 ล้านบาท ตามลำดับ